RO Jurnalul Oficial al Uniunii Europene L 79/10

REGULAMENTUL (UE) 2016/452 AL COMISIEI

din 29 martie 2016

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de captan, propiconazol și spiroxamină din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru substanțele captan, propiconazol și spiroxamină au fost stabilite în anexa II și în partea B din anexa III la Regulamentul (CE) nr. 396/2005.

(2) Pentru captan, Autoritatea Europeană pentru Siguranța Alimentară, denumită în continuare „autoritatea”, a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (2). Autoritatea a propus modificarea definiției reziduurilor pentru produsele vegetale. Ea a recomandat creșterea sau menținerea LMR existente pentru anumite produse. Aceasta a concluzionat că, în ceea ce privește LMR pentru mere, pere, gutui, moșmoni, moșmoni japonezi, caise, cireșe, piersici, prune, căpșuni, mure, zmeură, afine, coacăze, agrișe și tomate, anumite informații nu erau disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, în ceea ce privește LMR-urile pentru migdale, struguri de masă, struguri de vin, cartofi, castraveți, pepeni galbeni, scarolă, praz, porumb și sorg, nu au fost disponibile informații și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de cuantificare.

(3) Pentru propiconazol, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (3). Aceasta a concluzionat că, în ceea ce privește LMR-urile pentru grepfrut, lămâi, lămâi verzi, mandarine, mere, caise, struguri de masă și de vin, banane, semințe de rapiță, boabe de orz, boabe de orez, boabe de ovăz, boabe de secară, boabe de grâu, sfeclă de zahăr (rădăcină), mușchi și grăsime de porcine, mușchi și grăsime de bovine, mușchi și grăsime de ovine, mușchi și grăsime de caprine, mușchi și grăsime de păsări de curte, lapte de bovine, ovine și caprine și ouă de păsări, anumite informații nu erau disponibile și că este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, în ceea ce privește LMR-urile pentru migdale, cireșe, prune, căpșuni, coacăze (roșii, negre și albe), agrișe, ardei, castraveți, anghinare, arahide și ceai, nu erau disponibile informații și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de cuantificare.

(4) Pentru spiroxamină, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (4). Aceasta a propus modificarea definiției reziduurilor și a concluzionat că, în ceea ce privește LMR pentru strugurii de masă și de vin, banane, orz, ovăz, secară, grâu, carne de păsări de curte (mușchi, grăsime și ficat) și ouă de pasăre, anumite informații nu erau disponibile și că este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament. Întrucât este oportun să se stabilească definiția reziduurilor pentru produsele de origine animală, cum ar fi „metabolitul M06 acid carboxilic spiroxamină, exprimat în spiroxamină (sumă de izomeri)”, sunt disponibile suficiente informații pentru stabilirea LMR-urilor pentru mușchiul, grăsimea, ficatul și rinichii de porcine, mușchiul, grăsimea, ficatul și rinichii de bovine, mușchiul, grăsimea, ficatul și rinichii de ovine, mușchiul, grăsimea, ficatul și rinichii de caprine, laptele de bovine, ovine și caprine. Având în vedere că LMR pentru orz și ovăz au fost stabilite la 0,4 mg/kg pe baza unei bune practici agricole care nu mai este recomandată, LMR pentru aceste produse ar trebui să fie reduse la 0,05 mg/kg.

(5) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), LMR-urile ar trebui să fie stabilite la limita specifică de determinare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(6) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de determinare.

(7) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(8) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului. Au fost primite observații din partea mai multor țări terțe cu privire la noua definiție a reziduurilor și LMR pentru captan în strugurii de vin. Este adecvat să se mențină temporar definiția reziduurilor și LMR existente pentru a permite generarea de date referitoare la reziduurile pe strugurii de vin în conformitate cu noua definiție a reziduurilor propusă. Respectiva LMR va fi reexaminată; reexaminarea va ține seama de informațiile disponibile în termen de doi ani de la data publicării prezentului regulament.

(9) Prin urmare, Regulamentul (CE) nr. 396/2005 ar trebui modificat în consecință.

(10) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel ridicat al protecției consumatorilor.

(11) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(12) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Regulamentul (CE) nr. 396/2005, astfel cum era formulat înainte de a fi modificat prin prezentul regulament, se aplică în continuare produselor care au fost produse înainte de 19 octombrie 2016.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 19 octombrie 2016.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 29 martie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) EFSA (Autoritatea Europeană pentru Siguranța Alimentară), 2014. Reasoned opinion on the review of the existing maximum residue levels (MRLs) for captan according to Article 12 of Regulation (EC) No 396/2005 [Aviz motivat privind reexaminarea actualelor limite maxime de reziduuri (LMR) pentru captan în conformitate cu articolul 12 din Regulamentul (CE) nr. 396/2005]. EFSA Journal 2014;12(4):3663, 55 p.

(3) Autoritatea Europeană pentru Siguranța Alimentară; Review of the existing maximum residue levels (MRLs) for propiconazole according to Article 12 of Regulation (EC) No 396/2005 [Revizuirea limitelor maxime existente pentru reziduurile (LMR) de propiconazol în conformitate cu articolul 12 din Regulamentul (CE) nr. 396/2005]. EFSA Journal 2015; 13(1):3975.

(4) Autoritatea Europeană pentru Siguranța Alimentară; Review of the existing maximum residue levels (MRLs) for spiroxamine according to Article 12 of Regulation (EC) No 396/2005 [Revizuirea limitelor maxime existente pentru reziduurile (LMR) de spiroxamină în conformitate cu articolul 12 din Regulamentul (CE) nr. 396/2005]. EFSA Journal 2015; 13(1):3992.